Pichliač

Pichliač () je rod rastlín z čeľade astrovité (Asteraceae). Akceptovaných je okolo 500 druhov a ďalších cez sto hybridov a variet. Pichliač má v Európe viac ako 15 zástupcov. Sú to väčšinou pichľavé rastliny s ostnato zubatými listami často v prízemných ružiciach a s ostnitými zákrovnými listeňmi. Významným znakom druhov rodu pichliač je perovitý chocholec na nažkách, ktorý slúži na rozširovanie vetrom. Mnohé pichliače majú skon k vzájomnému kríženiu.

 Opis 
Rod pichliač zastupuje dvojročné až trvalé rastliny.  Byle, pokiaľ sú vyvinuté, sú priame, rozkonárené a listnaté. Listy sú striedavé, nedelené až perovito strihané, ostnato zubaté. Úbory rastú jednotlivo alebo v chocholíkoch, zákrovné  listene sú škridlicovité, zakončené väčšinou ostňom, lôžko je husto štetinaté. Kvety sú obojpohlavné, zriedka samčie a samičie. Väčšinou sú purpurové alebo žltkasté, zriedka biele. Peľnice sú na báze s 0,3-1,5 mm dlhými príveskami. Nažky sú podlhovasté, na vrchole s prstencovitou korunkou a uprostred s kužeľovitou vyvýšeninou. Chocholec je viacradový, štetinky sú perovité, vnútorné sú dlhšie a niekedy jednoduché, na konci rozšírené. Chocholec okrajových kvetov sa skladá z niekoľko málo jednoduchých štetiniek. Druhy tohto rodu sa veľmi často krížia a často utvárajú populácie hybridov i mimo náleziska rodičov.

 Rozšírenie 
Druhy rodu pichliač sú rozšírené po celej Európe, v severnej Afrike, východnej, strednej a juhozápadnej Ázii a v Severnej a  Strednej Amerike. Pichliač roľný, ktorý patrí medzi najnebezpečnejšie buriny, je eurázijský druh v súčasnosti rastúci takmer na všetkých kontinentoch. 

 Ekológia 
Pôvodné druhy rodu pichliač sa vyskytujú v mnohých biotopoch vrátane močiarov, lesov, lúk, prérií, pieskov, sutín, stepí a púští a obsadzujú stanovištia od hladiny mora po vysokohorský vegetačný stupeň. Z poľnohospodárskeho hľadiska je najvýznamnejší pichliač roľný, ktorý patrí medzi najnebezpečnejšie buriny. Má mohutnú a rozvetvenú koreňovú sústavu s prídavnými púčikmi takže dobre regeneruje po mechanickom poškodení a je odolný aj voči herbicídom. Burinou na lesných cestách, rúbaniskách i krovinatých stráňach je aj pichliač obyčajný. Pichliač bielohlavý rastie na opustených a zarastajúcich pasienkoch. Viacero druhov pichliačov rastie na podmáčaných lúkach – pichliač potočný, pichliač sivý a pichliač močiarny. Pri potokoch v horských oblastiach rastie pichliač zelinový.

 Využitie 
Viac ako desať druhov z rodu pichliač využíva tradičná čínska medicína už stovky rokov v ľudovom liečiteľstve. Moderné farmakologické štúdie ukázali, že niektoré majú antioxidačné, protinádorové, protizápalové a antibakteriálne účinky. Z rastlín bolo izolovaných viac ako 200 chemických zložiek, medzi nimi aj  flavonoidy, triterpény, steroly, pričom niektoré zložky vykazujú širokú škálu bioaktivít. Korene rastlín sa využívali aj pri liečbe žíl, kŕčových ochoreniach a na zmiernenie bolesti. Samotné pomenovanie rodu Cirsium pochádza z gréckeho slova „khirsos“, s významom „opuchnutá žila“, teda ochorenie žíl.

 Vybrané druhy 
 Druhy rastúce na Slovensku 
V prirodzenom prostredí na Slovensku rastú tieto druhy:   
pichliač bezbyľový (Cirsium acaule)
pichliač bezbyľový pravý (Cirsium acaule subsp. acaule)
pichliač bielohlavý (Cirsium eriophorum)
pichliač hľuznatý (Cirsium tuberosum)
pichliač krížmostojný (Cirsium decussatum)
pichliač lepkavý (Cirsium eristithales)			
pichliač močiarny (Cirsium palustre)
pichliač obyčajný (Cirsium vulgare)
pichliač obyčajný pravý (Cirsium vulgare subsp. vulgare)
pichliač ostnatý (Cirsium echinus)  - zavlečený z Malej Ázie
pichliač panónsky (Cirsium pannonicum)
pichliač potočný (Cirsium rivulare)
pichliač roľný (Cirsium arvense)
pichliač rôznolistý (Cirsium heterophyllum)	
pichliač sivý (Cirsium canum)
pichliač úzkolistý (Cirsium brachycephalum)
pichliač Waldsteinov (Cirsium waldsteinii)
pichliač zelinový (Cirsium oleraceum)

 Ohrozené druhy 
Ohrozené (EN) a kriticky ohrozené druhy (CR) podľa IUCN:  
Cirsium davisianum (CR)  (globálne)
Cirsium eliasianum (CR)  (globálne)
Lamyropsis microcephala (CR)  (globálne, Európa, Stredomorie)
Cirsium albowianum  EN  (globálne)
Cirsium czerkessicum  (EN)  (globálne)
Cirsium vinaceum  (EN)  (globálne)

 Galéria 

 Referencie 

 Iné projekty 

Kategória:Flóra na Slovensku
Kategória:Bodliakovaté

Kategória:Medonosné rastliny